Yliopistojalkapallo-ottelu Colorado State Universityn ja Ilmavoimien akatemian joukkueiden välillä.
**Yliopistojalkapallo** (engl. *College football*) on yliopistoissa ja korkeakouluissa pelattua amerikkalaista tai kanadalaista jalkapalloa. Amerikkalaista jalkapalloa on pelattu yhdysvaltalaisissa yliopistoissa jo vuodesta 1869 saakka. Yliopistojalkapallo on sittemmin kehittynyt Yhdysvalloissa eritasoisiksi puoliammattilaisiksi urheilusarjoiksi NCAA:n sisällä.

Yhdysvalloissa
--------------

NCAA on jakanut yliopistourheilun kolmeen tasoon Division I, Division II ja Division III. Amerikkalaisessa jalkapallossa korkein sarjataso on jaettu vielä kahtia. Yliopistojalkapallon sarjatasot ovat:

* I-divisioonan Bowl-sarja
* I-divisioona
* II-divisioona
* III-divisioona

Yliopiston sarjataso määräytyy oppilaitoksen urheiluohjelman laajuuden ja sen täyttämien ehtojen perusteella.

Sarjatasot on jaettu konferensseihin. Ylimmällä tasolla on kymmenen konferenssia, sekä muutamia konferesseihin kuulumattomia joukkueita. Alemmilla sarjatasoilla on enemmän konferensseja, joiden määrä ja koostumus vaihtelevat lähes vuosittain. Konferenssien parhaat etenevät pudotuspeleihin, joissa määritellään kunkin sarjatason mestari.

Yliopistojalkapalossa on pitkä Bowl-otteluiden perinne. Etenkin Bowl-sarjassa niitä on useita ja niiden merkitys on suuri, mutta niitä esiintyy myös alemmilla sarjatasoilla. Ottelut ovat runkosarjan jälkeen pelattavia erityisiä kahden joukkueen kohtaamisia, jonka voittaja saa kiertopalkinnon. Myös tähdistöottelut ovat Bowl-otteluita, joista tunnetuin on Senior Bowl.

### I-divisioonan Bowl-sarja

Koska konferenssien väliset erot ovat vaikeita määritellä eikä konferensseissa pelata samoja määriä otteluita, erityinen pudotuspelikomitea määrittelee joukkueiden ranking-listan ja valitsee Bowl-sarjan neljä parasta joukkuetta. Nämä neljä joukkuetta menevät pudotuspeleihin, jonka semifinaaleita kutsutaan Bowl-otteluiksi. Otteluiden niminä ovat entisten Bowlien nimiä, jotka kiertävät vuosittain. Voittajat etenevät College Football Championship Game -mestaruusotteluun.

Tämän lisäksi joukkueilla oli mahdollisuus päästä johonkin Bowl-otteluun menestyksensä perusteella. Pudotuspelikomitean ranking-listan perusteella parhaat joukkueet menevät Bowl-otteluihin. Otteluita on yhteensä 32 mestaruusotteluita mukaan laskematta.

Aikaisemmin Bowl-sarjassa joukkueiden menestys määriteltiin kuluneen kauden ja monivuotisen ranking-systeemin perusteella. Parhaimmat joukkueet etenivät johonkin Bowl-loppuotteluun. Ennen vuotta 1998 oli vaikeaa määritellä, kuka voittajista oli sarjatason mestari, kunnes perustettiin BCS National Championship -ottelu, jonne kaksi parhaiten sijoittunutta joukkuetta etenivät. Sijoille 3–10 sijoittuneet joukkueet etenivät johonkin neljästä Bowl-ottelusta, jotka olivat Rose Bowl, Orange Bowl, Sugar Bowl ja Fiesta Bowl. Mestaruus- tai Bowl-otteluun pääseminen saattoi siis vaatia monivuotista menestystä systeemin perusteella*selvennä*. Tästä järjestelmästä luovuttiin vuonna 2014.

Yhdysvaltojen ulkopuolella
--------------------------

Turun yliopiston ja Maanpuolustuskorkeakoulun välinen ottelu vuonna 2015.
Kanadassa yliopistojalkapalloa organisoi CIS, jonka järjestämään sarjaan osallistuu 26 yliopistoa. Japanissa on useita alueellisia yliopistosarjoja, joiden mestarit kisaavat yliopistomestaruudesta *Koshien Bowl* -ottelussa. Vuosittain yliopistojen mestari kohtaa maan pääsarjan mestarin *Rice Bowl* -ottelussa. Britanniassa 56 yliopistoa ovat järjestäytyneet kuuden konferenssin BUAFL-sarjaksi. Meksikossa ei ole kansallista sarjaa, vaan yliopistosarja ONEFA on maan korkein sarjataso amerikkalaisessa jalkapallossa. Näiden lisäksi yliopistojalkapalloa pelataan Filippiineillä ja Turkissa. Vuonna 2011 sekä Suomessa että Ruotsissa alkoivat yliopistojalkapallosarjat.

### Yliopistojalkapallo Suomessa

Ensimmäinen suomalainen yliopistojoukkue oli Poli eli Polyteknikkojen urheiluseura, joka pelasi Vaahteraliigassa 1979–1985.

Ensimmäinen virallinen korkeakoulujen välinen ottelu pelattiin Turussa Caribia 994-hallissa 24. maaliskuuta 2010. Åbo Akademi 09ers ja TUAS Tornados pelasivat ottelun sisätiloihin muunnetuilla säännöillä. Åbo Akademi voitti ottelun 28–18. Seuraavana vuonna Turun, Vaasan ja Jyväskylän yliopistoissa alkoi amerikkalaisen jalkapallon toiminta. Kevättalvesta 2011 Turussa pelattiin epävirallinen ottelusarja paikallisjoukkueiden välillä.

Keväällä 2012 käynnistyi SAJL:n alainen virallinen korkeakoulujen SM-sarja, johon osallistui kuusi joukkuetta. Sarja toteutettiin yhteistyössä Opiskelijoiden liikuntaliiton kanssa. Mukana oli myös naisten joukkueita.

Kansainvälinen yliopistojalkapallo
----------------------------------

Kansainvälinen olympiakomitea tunnusti amerikkalaisen jalkapallon vuonna 2013, minkä jälkeen kansainvälinen opiskelijaurheiluliitto hyväksyi amerikkalaisen jalkapallon lajikseen.

Vuonna 2014 järjestettiin lajin ensimmäiset opiskelijoiden maailmanmestaruuskilpailut Ruotsissa. Kisoihin osallistuivat Ruotsi, Suomi, Japani, Meksiko ja Kiina. Seuraavat maailmanmestaruuskilpailut pelataan Meksikossa vuonna 2016.

Lähteet
-------

1. ↑  The Birthplace of Intercollegiate Football Rutgers University.  Arkistoitu 28.11.2006. Viitattu 25.3.2010. (englanniksi)
2. ↑  NCAA College Football NCAA. Viitattu 24.1.2014. (englanniksi)
3. ↑  NCAA Football Standings (FBS) NCAA. Viitattu 24.1.2014. (englanniksi)
4. ↑  Christopher Klein: A Brief History of College Bowl Games history.com. Viitattu 2.2.2014. (englanniksi)
5. ↑  Frequently Asked Questions Senior Bowl. Viitattu 2.2.2014. (englanniksi)
6. ↑  Brett McMurphy: Athletic directors in mix for panel ESPN. Viitattu 24.1.2014. (englanniksi)
7. 1 2  Brett McMurphy: Arlington to host title game ESPN. Viitattu 24.1.2014. (englanniksi)
8. ↑  2013-14 College Football Bowl Schedule FBSchedules.com. Viitattu 24.1.2014. (englanniksi)
9. ↑  How are the college football rankings determined? HowStuffWorks. Viitattu 24.1.2014. (englanniksi)
10. ↑  BCS selection procedures Bowl Championship Series.  Arkistoitu 28.12.2010. Viitattu 24.1.2014. (englanniksi)
11. ↑  CIS football CIS. Viitattu 16.11.2011. (englanniksi)
12. ↑  American Football in Japan *american-football-japan.com*. Viitattu 14.7.2014. (englanniksi)
13. ↑  British Universities American Football League (Arkistoitu – Internet Archive)
14. ↑  Mexico IFAF. Viitattu 12.2.2015. (englanniksi)
15. ↑  Can San Beda retain NCAA Philippines football crown? sugod.com. Viitattu 16.11.2011. (englanniksi)
16. ↑  Üniversiteler Arası Amerikan Futbol Ligi TBSF.  Arkistoitu 12.2.2015. Viitattu 12.2.2015. (turkiksi)
17. ↑  Touchdown Sverige TDS.  Arkistoitu 7.4.2012. Viitattu 8.1.2012. (ruotsiksi)
18. ↑  Jenkkifutikselle lisäpotkua korkeakouluista SAJL. Viitattu 8.1.2012. [vanhentunut linkki]
19. ↑  Linda Granback: Seger för Åbo Akademi 09:ers Åbo Underrättelser. Viitattu 25.3.2010. (ruotsiksi)[vanhentunut linkki]
20. ↑  Kari Toivonen: Jenkkifutista 994-hallissa: UTU Beaver Hunters vs ÅA 09'ers Turku Trojans.  Arkistoitu 13.1.2012. Viitattu 27.2.2011.
21. ↑  Korkeakoulujenkkifutis SAJL.  Arkistoitu 4.5.2012. Viitattu 3.4.2012.
22. ↑  IFAF osaksi Olympiaperhettä SAJL. Viitattu 2.2.2015.
23. ↑  1st World University Championship *uppsala2014.com*.  Arkistoitu 12.5.2014. Viitattu 2.2.2015. (englanniksi)
24. ↑  Official attribution of the 2016 World University Championships FISU.  Arkistoitu 11.7.2015. Viitattu 2.2.2015. (englanniksi)

Aiheesta muualla
----------------

* Kuvia tai muita tiedostoja aiheesta **Yliopistojalkapallo** Wikimedia Commonsissa

* NCAA:n virallinen sivusto (englanniksi)